b'\n_START_ARTICLE_\nType 54\n_START_SECTION_\nPovijest\n_START_PARAGRAPH_\nType 54 je uveden u slu\xc5\xbebu 1951. godine te se proizvodio u Shenyangu u Tvornici 66 kao pobolj\xc5\xa1ana ina\xc4\x8dica modela Type 51 (tako\xc4\x91er kopija Tokareva) koriste\xc4\x87i ruske i kineske dijelove nakon Korejskog rata. 1954. nakon \xc5\xa1to je proizvedeno oko 250.000 pi\xc5\xa1tolja, naziv pi\xc5\xa1tolja je promijenjen u Type 54 te koristi isklju\xc4\x8divo dijelove doma\xc4\x87e proizvodnje. Ovaj model je koristio streljivo kalibra 7.62x25mm Tokarev dok su neke ina\xc4\x8dice dizajnirane za kori\xc5\xa1tenje streljiva 9x19mm Parabellum._NEWLINE_Iako je u kineskoj vojsci QSZ-92 (Type 92) zamijenio zastarjeli Type 54, pi\xc5\xa1tolj je ostao u slu\xc5\xbebi nekih dijelova kineskih oru\xc5\xbeanih snaga kao \xc5\xa1to su narodna policija i neke trupe kineske narodnooslobodila\xc4\x8dke vojske._NEWLINE_Type 54 je u Kini u kolokvijalnim razgovorima poznat pod nadimkom "Crna zvijezda" (trad. kin. \xe9\xbb\x91\xe6\x98\x9f\xe6\x89\x8b\xe6\xa7\x8d;; pojed. kin. \xe9\xbb\x91\xe6\x98\x9f\xe6\x89\x8b\xe6\x9e\xaa).\n_START_SECTION_\nIna\xc4\x8dice\n_START_PARAGRAPH_\nNorinco, kineska nacionalna industrija oru\xc5\xbeja, za potrebe komercijalnog tr\xc5\xbei\xc5\xa1ta jo\xc5\xa1 proizvodi Type 54 koji koristi streljivo kalibra 9x19mm Parabellum (poznat i kao Model 213) kao i izvorno streljivo 7.62x25mm Tokarev. Pi\xc5\xa1tolj ima sigurnosnu ko\xc4\x8dnicu za razliku od sovjetskog izvornika._NEWLINE_Pi\xc5\xa1tolje koji su u trenutnoj proizvodnji nisu dostupni na tr\xc5\xbei\xc5\xa1tu SAD-a zbog uvoznih zabrana na kinesko vatreno oru\xc5\xbeje. Dostupni je tek Model 213 koji je uvezen u zemlju tijekom 1980-ih i 1990-ih prije stupanja embarga na kinesko oru\xc5\xbeje._NEWLINE_Norinco je proizvodio i model M20. Rije\xc4\x8d je o ina\xc4\x8dici pi\xc5\xa1tolja Type 54 ali bez tvorni\xc4\x8dkih oznaka kako bi se prikrilo podrijetlo oru\xc5\xbeja. Mnogi od tih pi\xc5\xa1tolja su davani sjevernovijetnamskim snagama tijekom Vijetnamskog rata._NEWLINE_TU-90 (poznat i kao NP-10 ili Model 213-B) je pobolj\xc5\xa1ana ina\xc4\x8dica Modela 213 te je sli\xc4\x8dan egipatskom pi\xc5\xa1tolju Tokagypt iz 1960-ih. Proizveden je prvenstveno od kovanog \xc4\x8delika a bo\xc4\x8dne strane rukohvata su od rebraste gume.'